Rusty soek nou ŉ liefdevolle huisDuán Matthee saam met Rusty (Foto: SPCA Bloemfontein, Facebook) Rusty, die hond wat erg vermink is toe hy sy eienaar teen haar kêrel probeer beskerm het, se operasies was ŉ sukses en hy is gereed vir aanneming. Soos vroeër berig wou Rusty sy eienaar teen haar gewelddadige vriend beskerm, waarna die man glo sy woede op dié dapper vierpotige uitgehaal het. Hy het hom aanhoudend geslaan en geskop. Die Dierebeskermingsvereniging (DBV) in Bloemfontein het op 12 Desember ŉ oproep ontvang van Rusty se eienaar oor dié mishandeling. Tydens die inspekteurs se besoek aan haar huis in die Bloemfonteinse voorstad Batho, het hulle Rusty in ŉ baie slegte toestand aangetref. Sy linkeroog het heeltemal uit sy oogkas gehang. Afgesien van sy verminkte oog het Rusty ook ŉ skeur onder sy bek en talle kneusplekke op sy lyf opgedoen. Hy kon ook skaars loop en is in die DBV se sorg geplaas. ŉ Veearts het Rusty se oog verwyder en x-strale het gewys dat hy ŉ gebreekte heup het waarna hy vir ŉ operasie gegaan het om sy heup te herstel. Volgens Duán Matthee, ŉ inspekteur van die DBV, het die operasies goed afgeloop en hardloop hy nou die wêreld vol. “Hy was gaande oor sy fisioterapiesessies en hy het baie vinnig geleer om weer normaal te loop. Hy pas gou aan,” vertel Matthee. “Hy is nou net moeg daarvoor om in ’n hondehok te wees en wag opgewonde om ŉ nuwe huis te kry.” Volgens Matthee moet Rusty na sy groot operasies nog daagliks oefeninge probeer doen – soos om ŉ kort entjie te gaan stap. “Rusty is jonk van gees en wil heeltyd in die tuin baljaar. Hy word graag bederf met lekkernye en speelgoed.” Die DBV is positief dat Rusty vinnig ’n liefdevolle huis sal kry. Hulle het ook hul dankbaarheid uitgespreek vir die skenkings en ondersteuning wat Rusty se operasies en herstel moontlik gemaak het.